ai4bharat/Pralekha huggingface dataset:
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய அமைச்சர் டாக்டர் ஜிதேந்திர சிங்குடன் பாரதிய மஸ்தூர் சங்கப் பிரதிநிதிகள் சந்திப்பு
பாரதிய மஸ்தூர் சங்கத்தின் தேசிய பிரதிநிதிகள் இன்று மத்திய பணியாளர் நலன், பொதுமக்கள் குறைதீர்ப்பு, ஓய்வூதியத் துறை அமைச்சர் டாக்டர் ஜிதேந்திர சிங்கை சந்தித்து, பல்வேறு துறைசார் பணிகள் குறித்த விஷயங்களை ஆலோசித்தனர்.
பாரதிய பிரதிரக்ஷா மஸ்தூர் சங்கம் , சர்க்காரி கர்மாச்சாரி ராஷ்ட்ரிய பரிசங்கம், சிவிலியன் வகுப்பு-1 குழு அதிகாரிகளின் சங்கம், இந்திய ஆய்வு அமைப்பின் பிரிவு பி அதிகாரிகளின் சங்கம் போன்றவைகளின் உறுப்பினர்கள் இந்தக் கூட்டத்தில் கலந்து கொண்டனர்.
பணியாளர்கள் தங்களது சிறப்பான செயல்திறனை வெளிப்படுத்துவதற்காக அவர்களுக்கு உகந்த சூழலை உருவாக்கும் நோக்கத்துடன், ஏராளமான முன்முயற்சிகள் மேற் கொள்ளப்பட்டிருப்பதாகக் கூறிய அமைச்சர் டாக்டர் ஜிதேந்திர சிங், அதேவேளையில் பல்வேறு தருணங்களில் வெவ்வேறு பொறுப்புகள் வழங்கப்படும் அதிகாரிகளின் திறன் மேம்பாட்டிற்காக தொழில்நுட்பம் சார்ந்த முறைகள் பின்பற்றப்படுவதாகத் தெரிவித்தார். இதனைக் கருத்தில் கொண்டு பிரதமர் திரு நரேந்திர மோடியின் தலைமையில் அண்மையில் நடைபெற்ற அமைச்சரவைக் கூட்டத்தில் கர்மயோகி இயக்கம் என்னும் சீர்திருத்தம் அமல்படுத்தப்பட்டதை அவர் சுட்டிக்காட்டினார்.
பல்வேறு நிலைகளில் பணிபுரியும் அதிகாரிகளின் பதவி உயர்வு, வரிசைப்பட்டியலில் பெயர் சேர்த்தல் தொடர்பாக பேசிய அமைச்சர் டாக்டர் ஜிதேந்திர சிங், உரிய காலத்தில் பதவி உயர்வு அளிக்கப்படுவது தொடர்பாக பணியாளர்-பயிற்சித்துறையின் அதிகாரிகள் தொடர்ந்து நடவடிக்கைகள் மேற்கொண்டு வருவதாகவும், எனினும் பலதரப்பட்ட வழக்குகள் தாக்கல் செய்யப்படுவது மிகப்பெரும் சவாலாக உள்ளது என்றும் குறிப்பிட்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1689709
குடியரசுத் தலைவர் செயலகம்
நாகலாந்து ஆளுநருக்கு கூடுதல் பொறுப்பு
மேகாலயா மாநில ஆளுநர் திரு.தாதாகடா ராய் விடுமுறையில் சென்றுள்ளதால், அம்மாநில ஆளுநர் பொறுப்பையும் நாகலாந்து மாநில ஆளுநராக இருக்கும் திரு.ஆர்.என்.ரவி கூடுதலாக கவனிப்பார் என குடியரசுத் தலைவர் செயலக செய்திக் குறிப்பில் தெரிவிக்கப்பட்டுள்ளது.
பழங்குடியினர் நலத்துறை அமைச்சகம்
பாதுகாக்கப்பட்ட பகுதியின் பழங்குடியினரால் கொல்லப்பட்டதாக அஞ்சப்படும் அமெரிக்கர் குறித்த பிரச்சினை தொடர்பாகக் கண்காணிக்க, டிசம்பர் 4 முதல் 6 வரை என்.சி.எஸ்.டி ஆணையம் அந்தமான் நிகோபார் தீவுகளுக்குப் பயணம்
தேசியப் பழங்குடியினர் ஆணையத்தின் தலைவர் திரு நந்த் குமார் சாய் தலைமையில் நடைபெற்ற 108-ஆவது கூட்டத்தில், அந்தமான் நிகோபார் தீவுகளில் பாதுகாக்கப்பட்ட பகுதி பழங்குடியினரால் கொல்லப்பட்டதாக அஞ்சப்படும் அமெரிக்கர் குறித்த பிரச்சினை தொடர்பாக விவாதிக்கப்பட்டது. மத்திய உள்துறை அமைச்சகம் மற்றும் அந்தமான் நிகோபார் நிர்வாகம் அளித்த அறிக்கைகளை ஆணையம் ஆய்வு செய்தது. மத்தியப் பழங்குடியினர் விவகாரத் துறையின் கூடுதல் செயலர், அமைச்சகம் அந்தமான் நிகோபார் தீவுகளில் உள்ள 30 தீவுகளில் பயணம் மேற்கொள்வது குறித்து எடுத்த முடிவு தொடர்பாக ஆணையத்திடம் எடுத்துரைத்தார். அந்தமான் நிகோபார் தீவுகளில் பழங்குடியினர் நலத் துறை செயலரின் கீழ் ஐந்து பேர் கொண்ட குழுவை அந்தமான் நிகோபார் தீவுகளில் துணை ஆளுநர் அமைத்துள்ளது குறித்தும் அவர் விவரித்தார்.
இந்தக் குழு வட சென்டினல் தீவுகளில் பிற நாடுகளில் வெளிநாட்டு மக்கள் வருகையை தவிர்ப்பதற்கு அமைக்கப்பட்டுள்ள வடிவமைப்பை ஆய்வு செய்து வருங்காலங்களில் இதுபோன்ற நிகழ்வுகளைத் தவிர்ப்பதற்கான நடவடிக்கைகள் குறித்தும் 30 நாட்களுக்குள் தனது அறிக்கையை சமர்ப்பிக்கும்.
தேசிய பழங்குடியினருக்கான ஆணையத்தின் தலைவர் இந்த அசம்பாவிதம் வடக்கு சென்டினல் தீவுகளில் வாழும் பழங்குடியினரின் அமைதியைக் குலைக்கும் வகையில் உள்ளது. உடலை மீட்க எடுக்கப்படும் நடவடிக்கைகள் தீவுகளின் அமைதியைக் கெடுக்கும் வகையில் அமையும் என்று கூறினார். இதுதொடர்பாக டிசம்பர் 4 முதல் 6 வரை ஆணையம் அந்தமான் நிகோபார் தீவுகளுக்கு பயணம் மேற்கொண்டு இந்திய அரசியல் அமைப்பு சட்டம், 338 ஏ -ன் கீழ் இந்த நிகழ்வு குறித்து ஆய்வு மேற்கொள்ளப்படும். வடக்கு சென்டினல் தீவுக்குள் அனுமதியின்றி நுழையாமல் இருக்க அரசு தேவையான அனைத்து நடவடிக்கைகளையும் எடுக்க வேண்டும் என்றும் கூறினார்.
பாதுகாப்பு அமைச்சகம்
ராணுவ தளவாட ஏற்றுமதியை அதிகரிக்க இந்தியா-ஐக்கிய அரபு எமிரேட்ஸ் சம்மதம்
ராணுவ தளவாட ஏற்றுமதியை அதிகரிக்க இந்தியா-அரபு எமிரேட்ஸ் இடையே, ‘‘ இந்திய பாதுகாப்பு தொழில்துறையில் கூட்டாக செயல்பட உலகளாவிய அணுகுமுறை: இந்தியா-ஐக்கிய அரசு எமிரேட்ஸ் இடையே பாதுகாப்பு ஒத்துழைப்பு கருத்தரங்கம் மற்றும் கண்காட்சி’’ என்ற கருப்பொருளில் இணைய கருத்தரங்கு, 2020 அக்டோபர் 27ம் தேதி நடந்தது. இதற்கு இந்திய ராணுவ தளவாட உற்பத்தியாளர்கள் சங்கம் மூலம் பாதுகாப்புத்துறை அமைச்சகத்தின் ராணுவ தளவாட உற்பத்தி துறை ஏற்பாடு செய்திருந்தது.
இந்த இணைய கருத்தரங்கில், இருநாட்டு தூதர்கள் மற்றும் பாதுகாப்புத்துறை அமைச்சகத்தின் மூத்த அதிகாரிகள் பங்கேற்று, இருநாடுகள் இடையேயான வலுவான உறவு குறித்து பேசினர். ராணுவ தளவாட உற்பத்தி மற்றும் வரத்தகத்தில் இரு நாடுகள் மேலும் இணைந்து செயல்பட இரு தரப்பும் ஒப்புக் கொண்டன. தொழில் கொள்கை மற்றும் வளர்ச்சித் துறை இணை செயலாளர் திரு சஞ்சய் ஜாஜூ பேசுகையில், ‘‘தற்சார்பு இந்தியா திட்டத்தின் ஒரு பகுதியாக, இரு நாட்டு நிறுவனங்கள் இணைந்து செயல்பட்டு, உலகளாவிய விநியோக சங்கிலியில் இடம் பெற வேண்டும் மற்றும் இந்திய ராணுவ தளவாட உற்பத்தி துறையில், வெளிநாட்டு நிறுவனங்களும் முக்கிய பங்கு வகிக்க வேண்டும் என்பதை நாங்கள் வலியுறுத்துகிறோம்’’ என்றார்.
ராணுவ தளவாட ஏற்றுமதியை அடுத்த 5 ஆண்டுகளில் 5 பில்லியன் அமெரிக்க டாலர் அளவுக்கு உயர்த்தும் இலக்கின் ஒரு பகுதியாக இந்த இணைய கருத்தரங்கு நடந்தது.
இந்தியா சார்பில் எல் அண்ட் டி டிபன்ஸ், ஜிஆர்எஸ்இ, ஓஎஃப்பி, எம்கேயு, பாரத் ஃபோர்ஜ் மற்றும் அசோக் லேலாண்ட் ஆகிய நிறுவனங்கள் இந்த கருத்தரங்கில் பங்கேற்று தங்களின் ராணுவ தளவாட தயாரிப்புகள் மற்றும் ஆயுதங்கள், ரேடர்கள், கவச வாகனங்கள், கடலோர கண்காணிப்பு கருவிகள், ஆகாஷ் ஏவுகணை மற்றும் வெடி பொருட்கள் குறித்து விரிவான விளக்கம் அளித்தன. ஐக்கிய அரபு எமிரேட்ஸ் சார்பில் ஸ்ட்ரெய்ட் குரூப், ராக்ஃபோர்ட் எக்ஸ்எல்லேரி, எட்ஜ், டவாசன் மற்றும் மராகெப் டெக்னாலஜிஸ் ஆகிய நிறுவனங்கள் பங்கேற்று தங்கள் தயாரிப்புகள் குறித்து விளக்கின.
இந்த இணைய கருத்தரங்கில் 180 பேர் பங்கேற்றனர். 100 மெய்நிகர் கண்காட்சி அரங்கங்களும் அமைக்கப்பட்டிருந்தன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1668099
பாதுகாப்பு அமைச்சகம்
பெங்களூருவில் ஏரோ இந்தியா 2023 கண்காட்சிக்கு இடையே பாதுகாப்பு அமைச்சர்கள் மாநாட்டுக்கு பாதுகாப்புத்துறை அமைச்சர் ஏற்பாடு; அதிகரித்து வரும் சிக்கலான உலகப் பாதுகாப்புச் சூழலை சமாளிக்க அதிவிரைவு மாற்றங்களுடன் கூடிய ஒத்துழைப்பைக் கோரினார்
பெங்களூருவில் ஏரோ இந்தியா 2023 கண்காட்சிக்கு இடையே பாதுகாப்பு அமைச்சர்களின் மாநாட்டுக்கு பாதுகாப்புத்துறை அமைச்சர் திரு ராஜ்நாத் சிங் இன்று ஏற்பாடு செய்திருந்தார். பாதுகாப்புத்துறையில் நடவடிக்கைகளை மேம்படுத்துவதன் மூலம் பகிரப்பட்ட முன்னேற்றம் என்ற விரிவான கருப்பொருளுடன் இந்த மாநாடு நடைபெற்றது. முதலீடுகள், ஆராய்ச்சி மற்றும் மேம்பாடு, கூட்டு முயற்சிகள், இணை மேம்பாடு, இணை உற்பத்தி ஆகியவற்றின் மூலம் திறன் கட்டமைப்புக்கான ஒத்துழைப்பை வலுப்படுத்துவது தொடர்பான அம்சங்கள் குறித்து இந்த மாநாட்டில் ஆலோசனை நடத்தப்படும். விண்வெளி, செயற்கை நுண்ணறிவு, கடல்சார் பாதுகாப்பு ஆகிய விஷயங்கள் குறித்தும் விவாதிக்கப்படும்.
இந்த மாநாட்டில் தொடக்கவுரை ஆற்றிய பாதுகாப்புத்துறை அமைச்சர், அதிகரித்து வரும் சிக்கல் மிகுந்த உலகப் பாதுகாப்பு சூழலில் நாடுகளின் பெரும் ஒத்துழைப்பு அவசியம் என்றும் வலியுறுத்தினார். விரைவான நடவடிக்கைகள் மூலம் பாதுகாப்பு குறித்த சிக்கல்களுக்குத் தீர்வு காண முயல வேண்டும் என்றும் அவர் கேட்டுக்கொண்டார். அதிவிரைவான மாற்றங்களை சமாளிக்க நிகழ்நேர ஒத்துழைப்பு அவசியம் என்றும் அவர் வலியுறுத்தினார்.
பொருளாதாரம், பாதுகாப்பு, சுகாதாரம் அல்லது பருவநிலை போன்ற விஷயங்களில் ஏதேனும் பெரும் மாற்றம் ஏற்படுமானால் அது உலகளவில் பிராந்தியங்களுக்கு அமைதி, பாதுகாப்பு விஷயத்தில் தாக்கத்தை ஏற்படுத்தக்கூடும் என திரு ராஜ்நாத் சிங் கருத்து தெரிவித்தார். ஒரு பிராந்தியத்தில் ஏற்படும் தாக்கம் பல வழிகளில் உலகம் முழுவதையும் பாதிக்கும் என்றும் அவர் குறிப்பிட்டார். உச்சிமாநாடுகள், மாநாடுகள், கூட்டங்கள் ஆகியவற்றின் போது கலந்துரையாடல்களை மேற்கொள்வதன் மூலம், பாதுகாப்பான முன்னேற்றமான எதிர்காலத்திற்கு ஏற்றவகையிலான தீர்வுகளை உரியமுறையில் மேற்கொள்ள முடியும் என்று அவர் தெரிவித்தார்.
பயங்கரவாதம் போன்ற அச்சுறுத்தல்களை சமாளிக்க புதிய உத்திகளை வகுப்பது அவசியம் என்றும், கூட்டுப்பாதுகாப்பு முயற்சிகள் இதற்கு தேவை என்றும் திரு ராஜ்நாத் சிங் வலியுறுத்தினார். நட்பு நாடுகளுக்கு பாதுகாப்பு கூட்டாண்மையை இந்தியா அதிகரித்து வருவதுடன், தேசிய முன்னுரிமைகளின் அடிப்படையில் பல்வேறு நாடுகளுக்கு ஒத்துழைப்பை இந்தியா அளித்து வருவதாக அவர் தெரிவித்தார்.
இந்தியாவில் பாதுகாப்புத்துறையில் மேற்கொள்ளப்படும் தொடர் நடவடிக்கைகள் மற்றும் மகத்தான வளர்ச்சியைப் பிரதிபலிக்கும் இந்த மாநாட்டில், 27 நாடுகளின் பாதுகாப்புத்துறை அமைச்சர்கள், துணை அமைச்சர்கள் உள்பட 80 நாடுகளைச் சேர்ந்த 160-க்கும் மேற்பட்ட பிரதிநிதிகள் கலந்துகொண்டனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1899062
அறிவியல் மற்றும் தொழில்நுட்பத்துறை
கொவிட்-19 பரவலைக் கண்காணித்துக் கட்டுப்படுத்த டிஜிட்டல் மேற்பார்வை.
உயிரணு மற்றும் மூலக்கூறு உயிரியலுக்கான மையம்  மற்றும், மரபியல் மற்றும் ஒருங்கிணைந்த உயிரியலுக்கான நிறுவனம்  ஆகியவை வேறு சில நிறுவனங்களோடு இணைந்து, உயிரியல், தொற்றுநோயியல் மற்றும் நோய் பாதிப்பைப் பற்றிப் புரிந்து கொள்ள, நாவல் கொரோனா வைரஸ் பரவலின் டிஜிட்டல் மற்றும் மூலக்கூறு கண்காணிப்பு குறித்து பணிபுரிகின்றன.
கொடூரமான நாவல் கொரோனா வைரசால் பாதிக்கப்பட்ட சிலர், எந்த விதமான அறிகுறிகளையோ நோயுற்றத்தன்மையையோ ஏன் வெளிப்படுத்துவதில்லை? சிலர் பெரிதும் பாதிக்கப்பட்டு சாவின் எல்லை வரை செல்லும் போது, சில பேர் எவ்வாறு எந்த பாதிப்பும் இல்லாமல் வைரசின் பாதிப்பில் இருந்து வெளியே வருகிறார்கள்? தடுப்பு மருந்து மற்றும் மருந்துகள் குறித்த நம்முடைய முயற்சிகள் வீணைடையும் அளவுக்கு வைரஸ் வேகமாக மாறி வருகிறதா? அல்லது மாற்றம் முக்கியமற்றதா? இவ்வாறான பல கேள்விகளுக்கு உலகெங்கிலும் உள்ள விஞ்ஞானிகள் விடை தேடி வருகின்றனர்.
நாவல் கொரோனா வைரசின் டிஜிட்டல் மற்றும் மூலக்கூறு கண்காணிப்பு மூலம், விடை தெரியாத பல கேள்விகளுக்கான துப்பினை விஞ்ஞானிகள் எதிர்பார்க்கின்றனர். IGIBஇல் அமையப் போகும் இந்த மையத்தில், அனைத்து ஆய்வகங்கள், ஆய்வு மையங்கள் மற்றும் மருத்துவமனைகள் தங்கள் தகவல்களை மேகப் பகிர்தல் மூலம் பகிர்வார்கள்.
வைரஸ், நோயாளி, நோய் சிகிச்சை முறை என்ற மூன்று கட்டங்களில் இந்தக் கண்காணிப்பு மேற்கொள்ளப்படும். வைரஸ் அளவிலான கண்காணிப்பு என்பது வைரசின் மரபணுவை குறிக்கிறது.
பிரதமர் அலுவலகம்
மைக்ரான் நிறுவனத்தின் தலைமை நிர்வாக அதிகாரி திரு சஞ்ஜய் மெஹ்ரோத்ரா உடன் பிரதமர் சந்திப்பு
மைக்ரான் நிறுவனத்தின் தலைமை நிர்வாக அதிகாரி திரு சஞ்ஜய் மெஹ்ரோத்ராவை பிரதமர் திரு நரேந்திர மோடி ஜூன் 21, 2023 அன்று வாஷிங்டன் டி.சி-யில் சந்தித்துப் பேசினார்.
இந்தியாவில் குறைக்கடத்தி உற்பத்தியை ஊக்குவிக்குமாறு மைக்ரான் டெக்னாலஜி நிறுவனத்திற்கு பிரதமர் அழைப்பு விடுத்தார். குறைக்கடத்தி விநியோக சங்கிலியின் பல்வேறு பிரிவுகளில், போட்டித்தன்மை வாய்ந்த நன்மைகளை இந்தியாவால் வழங்க இயலும் என்று அவர் குறிப்பிட்டார்.
வணிகம் மற்றும் தொழில்துறை அமைச்சகம்
2047-க்குள் உலக வளர்ச்சியை இயக்கும் சக்தியாக இந்தியா மாறும்: திரு பியூஷ் கோயல்
2047-க்குள் உலக வளர்ச்சியை இயக்கும் சக்தியாக மாறும் பாதையில் இந்தியா உள்ளது என்று மத்திய தொழில், வர்த்தகம், நுகர்வோர் நலன், உணவு, பொது விநியோகம் மற்றும் ஜவுளித் துறை அமைச்சர் திரு பியூஷ் கோயல் கூறினார். தெற்கு கலிஃபோர்னியாவின் வர்த்தக சமூகத்துடன் கலந்துரையாடிய போது அவர் இதனைத் தெரிவித்தார்.
விதிகள் அடிப்படையிலான சர்வதேச ஒழுங்கு, வெளிப்படையான பொருளாதார அமைப்பு ஆகியவற்றைப் பெறுவதற்கு பொதுவான நோக்கத்தைப் பகிர்ந்துகொள்வதில் ஒத்த கருத்துள்ள நாடுகளுக்கு இந்தியா-பசிஃபிக் பொருளாதாரக் கட்டமைப்பின்  முடிவு என்பது சுதந்திரமான மற்றும் நியாயமான வர்த்தகத்திற்கு ஒரு முக்கியமான மைல்கல் என்று அமைச்சர் தமது உரையில் குறிப்பிட்டார். இந்தியா-பசிஃபிக் பிராந்தியத்தில் அரசியல் ரீதியாக நிலைத்த மற்றும் திறந்த பொருளாதாரங்கள் தங்களுக்கிடையே பொருளாதார நடவடிக்கைகளை விரிவுபடுத்த ஒன்று சேர்ந்து வருகின்றன என்று அவர் மேலும் கூறினார்.
கூடியிருந்தோரிடையே உரையாற்றிய திரு கோயல், இந்தியாவில் நிகழும் மாற்றத்திற்கான பணிகள் உலகப் பொருளாதாரங்களில் நாட்டை 5வது இடத்திற்குக் கொண்டு சென்றுள்ளது என்றார். கடந்த சில ஆண்டுகளில் ஏற்பட்ட அடிப்படை மாற்றங்கள் மற்றும் கட்டமைப்பு மாற்றங்களின் தாக்கத்தை மதிப்ப்பீடுசெய்த திரு கோயல், 2047-ல் இந்தியா 35-45 டிரில்லியன் அமெரிக்க டாலர் பொருளாதாரமாக இருக்கும் என்ற இந்தியத் தொழில்கள் கூட்டமைப்பின் மதிப்பீடு, இந்தியாவை வளர்ந்த நாடுகளின் நிலைக்கு அழைத்துச் செல்கிறது என்றார்.
இந்தியா இன்று வாய்ப்புகளின் பூமியாகவும், அமெரிக்காவின் வணிக சமூகத்திற்கு சாத்தியமான சந்தையாகவும் உள்ளது என்பதை எடுத்துரைத்த அவர், மக்கள்தொகையின் பங்கும், ஆர்வமுள்ள இளைஞர்களும் இந்தியாவின் வளர்ச்சிக்குப் பெரிய வாய்ப்பை வழங்கக் கூடுதல் ஆதாயமாக உள்ளன என்று குறிப்பிட்டார். தூய்மையான எரிசக்திக்கு இந்தியாவும் விரைந்து மாறிவருகிறது என்று குறிப்பிட்ட திரு கோயல், 2030-க்குள் 500 ஜிகாவாட் பசுமை எரிசக்தித் திறனை அடைய நாங்கள் விரும்புகிறோம் எனறார்.
அண்மையில் பிரதமர் மோடி நாட்டு மக்கள் ஒவ்வொருக்கும் கடமை உணர்வைக் கொண்டு வந்ததை நினைவுகூர்ந்த திரு.கோயல், 2047-க்குள் வளமான மற்றும் வளர்ந்த நாடாக மாற வேண்டும் என்ற நமது தீர்மானத்தை நிறைவேற்ற இந்தியர்களும் வெளிநாடுவாழ் இந்தியர்களும், கூட்டான வேலைக்கும், கூட்டு முயற்சிகளுக்கும் தங்கள் கடமையைச் செய்யவேண்டும் என்று அழைப்பு விடுத்தார்.
ஒரு மாவட்டத்திற்கு ஒரு பொருள் என்ற தயாரிப்புகளை ஒவ்வொரு சந்தர்ப்பத்திலும் பயன்படுத்த வேண்டும் என்பதை வலியுறுத்திய அமைச்சர், உலகெங்கிலும் உள்ள இந்திய வம்சாவழியினர் அனைவரும் இந்தியாவில் தயாரிக்கப்பட்ட பொருட்களுக்கு முன்னுரிமை அளித்தால், கோடிக்கணக்கான இந்திய கைவினைஞர்களின் சிறந்த எதிர்காலத்திற்கு உதவியாக இருக்கும் என்று கூறி உரையை நிறைவுசெய்தார்.
மேலும் விவரங்களுக்கு இந்த ஆங்கில செயதிக்குறிப்பைக் காணவும்: https://pib.gov.in/PressReleasePage.aspx?PRID=1858423
நிதி அமைச்சகம்
திவால் மற்றும் நொடித்துப் போதல் சட்ட  மசோதா, 2019-க்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் இன்று  நடைபெற்ற மத்திய அமைச்சரவைக் கூட்டத்தில், திவால் மற்றும் நொடித்துப் போதல் சட்ட விதி 2016-ல் திருத்தங்களை மேற்கொள்ள ஏதுவாக, திவால் மற்றும் நொடித்துப் போதல் சட்ட  மசோதா, 2019-க்கு ஒப்புதல் அளிக்கப்பட்டது. தொழில் செய்வதை மேலும் எளிமையாக்கும் வகையிலும், திவால் நிலையை உறுதி செய்வதற்கான நடவடிக்கைகளின்போது ஏற்படும் இடையூறுகளை களையவும், இந்த சட்ட விதிகளின் நோக்கத்தை நிறைவேற்றவும் இந்தச் சட்டத் திருத்தம் வகை செய்கிறது.
திட்ட விவரம்
திவால் மற்றும் நொடித்துப் போதல் சட்டம் 2016-ன் 5, 5, 7, 11, 14, 16, 21, 23, 29A, 227, 239, 240-வது பிரிவுகளை திருத்துவதுடன், 32A என்ற புதிய பிரிவை சேர்ப்பதே இந்த சட்டத் திருத்தத்தின் நோக்கமாகும்.
பிரதமர் அலுவலகம்
ஆசிரியர் தினத்தை முன்னிட்டு ஆசிரியர்களுக்கு பிரதமர் வாழ்த்து
டாக்டர் சர்வபள்ளி ராதாகிருஷ்ணனின் பிறந்தநாளை முன்னிட்டு அவருக்கு மரியாதை செலுத்தினார்
நமது எதிர்காலம் மற்றும் எழுச்சியூட்டும் கனவுகளைக் கட்டமைப்பதில் ஆசிரியர்களின் அசைக்க முடியாத அர்ப்பணிப்பு மற்றும் மகத்தான தாக்கத்திற்காக ஆசிரியர் தினத்தில் பிரதமர் திரு நரேந்திர மோடி அவர்களுக்கு வணக்கம் செலுத்தியுள்ளார்.
டாக்டர் சர்வபள்ளி ராதாகிருஷ்ணனின் பிறந்தநாளை முன்னிட்டு அவருக்கு பிரதமர் திரு மோடி மரியாதை செலுத்தினார்.
நேற்று ஆசிரியர்களுடன் நடைபெற்ற கலந்துரையாடலின் சிறப்பம்சங்களையும் பிரதமர் பகிர்ந்து கொண்டார்.
எக்ஸ் சமூக ஊடக தளத்தில் பிரதமர் பதிவிட்டிருந்ததாவது:
“நமது எதிர்காலத்தைக் கட்டமைப்பதிலும், கனவுகளை ஊக்குவிப்பதிலும் ஆசிரியர்கள் முக்கியப் பங்கு வகிக்கிறார்கள். ஆசிரியர் தினத்தன்று #TeachersDay, அவர்களின் அசைக்க முடியாத அர்ப்பணிப்பு மற்றும் அவர்கள் ஏற்படுத்தும் சிறந்த தாக்கத்திற்காக நாம் அவர்களுக்கு வணக்கம் செலுத்துகிறோம். டாக்டர் எஸ். ராதாகிருஷ்ணனின் பிறந்தநாளில் அவருக்கு மரியாதை செலுத்துகிறேன்.
நேற்று ஆசிரியர்களுடனான உரையாடலின் சிறப்பம்சங்கள், இதோ...”
நித்தி ஆயோக்
'கொவிட்-19 கட்டுப்பாடு மற்றும் மேலாண்மை: இந்தியாவின் மாநிலங்கள் & யூனியன் பிரதேசங்கள் பின்பற்றிய முறைகள்' என்னும் தொகுப்பை நிதி ஆயோக் வெளியிட்டது
இந்தியாவின் மாநிலங்கள், யூனியன் பிரதேசங்கள் மற்றும் நகரங்கள் கொவிட்-19 கட்டுப்பாடு மற்றும் மேலாண்மைக்காக எடுத்த நடவடிக்கைகள் குறித்த தொகுப்பை நிதி ஆயோக் இன்று வெளியிட்டது.
'கொவிட்-19 கட்டுப்பாடு மற்றும் மேலாண்மை: இந்தியாவின் மாநிலங்கள் & யூனியன் பிரதேசங்கள் பின்பற்றிய முறைகள்' என்னும் தலைப்பிலான இந்த தொகுப்பை நிதி ஆயோக் உறுப்பினர் டாக்டர் வி கே பால், தலைமை செயல் அலுவலர் அமிதாப் காந்த் மற்றும் கூடுதல் செயலாளர் டாக்டர் ராகேஷ் சர்வல் ஆகியோர் வெளியிட்டனர்.
"பெருந்தொற்றை எதிர்கொள்வதற்காக சர்வதேச நடைமுறைகளைப் பற்றி அறிந்து கொள்ளவேண்டியது நிறைய இருப்பினும், நமது கள செயல்பாடுகள் பற்றி தெரிந்து கொள்வதும் மிகவும் முக்கியம்," என்று இந்தப் புத்தகத்தின் முன்னுரையில் திரு அமிதாப் காந்த் கூறியுள்ளார்.
இந்தத் தொகுப்பை உருவாக்குவதற்காக, அனைத்து மாநிலங்கள் மற்றும் யூனியன் பிரதேசங்களை நிதி ஆயோக் மின்னஞ்சல் மற்றும் தொலைபேசி மூலம் தொடர்பு கொண்டு, அவர்கள் எடுத்த நடவடிக்கைகள் பற்றிய தகவல்களை பெற்றது.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1675699
சுகாதாரம் மற்றும் குடும்ப நலத்துறை அமைச்சகம்
கிராமப்புற மகளிருக்கான சுகாதாரத் திட்டங்கள்
மகளிர் உட்பட நாடுமுழுவதும் உள்ள மக்களுக்கு குறைந்த செலவில் தரமான, தகுந்த, சுகாதார சேவைகளை வழங்குவதற்கு ஏதுவாக மத்திய அரசின் நிதியுதவியுடன் தேசிய சுகாதார இயக்கம் செயல்படுத்தப்பட்டுள்ளது. கிராமம் மற்றும் நகர்ப்புற சுகாதார கட்டமைப்பை பலப்படுத்துவதே இந்த இயக்கத்தின் குறிக்கோள் ஆகும். குறிப்பாக, மகப்பேறு, தொற்று மற்றும் தொற்றல்ல நோய்களுக்கு சிகிச்சை அளிக்கப்படும்.
மக்களுக்கு சுகாதார வசதிகளை உறுதி செய்ய வேண்டியது மாநில மற்றும் யூனியன் பிரதேசங்களின் தலையாயக் கடமை. இதனை கருத்தில் கொண்டு, தேசிய சுகாதார இயக்கத்தின் கீழ், மாநில மற்றும் யூனியன் பிரதேசங்களுக்கு மத்திய சுகாதாரம் மற்றும் குடும்ப நலத்துறை சார்பில் நிதியுதவி வழங்கப்படும்.
தேசிய சுகாதார இயக்கத்தின் கீழ் ஒன்றரை லட்சம் உதவி சுகாதார மையங்கள், ஆரம்ப சுகாதார மையங்கள், நகர்ப்புற முதன்மை மையங்கள் ஆகியவை ஆயுஷ்மான் பாரத் சுகாதார மையங்களாக மாற்றப்பட்டுள்ளன. இந்த மையங்கள் மூலம் மகப்பேறு, குழந்தை சுகாதார சேவைகள், தொற்றும் மற்றும் தொற்றா நோய்கள் ஆகியவற்றுக்கு தரமான சிகிச்சை அளிக்கப்படுகிறது.
இதில் தொற்றா நோய்கள், ரத்த அழுத்தம், நீரிழிவு நோய், பொதுவாக பரவும் மார்பக புற்றுநோய் உள்ளிட்ட 3 நோய்கள் ஆகியவற்றுக்கு சிகிச்சை அளிக்கப்படும்.
தேசிய இலவச மருந்துவ முன்னெடுப்பு: நோயாளிகள் பயன்பெற ஏதுவாக மாநில அரசுகள் மற்றும் யூனியன் பிரதேசங்களுக்கு தேவையான மருந்துகள் இலவசமாக வழங்கப்படும்.
இலவச பரிசோதனை சேவைகள்: 33 மாநிலங்கள் மற்றும் யூனியன் பிரதேசங்களில் இலவசமாக பரிசோதனை மேற்கொள்ள ஏதுவாக பரிசோதனை மையங்கள் அமைக்க மத்திய அரசு உதவும்.
தேசிய ஆம்புலன்ஸ் சேவை: தேசிய சுகாதார இயக்கத்தின்கீழ், மாநிலங்கள் மற்றும் யூனியன் பிரதேசங்களில் தேசிய ஆம்புலன்ஸ் சேவையை மேற்கொள்ள மத்திய அரசு நிதியுதவி அளிக்கும். இந்த சேவைக்கு 108/102 என்ற கட்டணமில்லா தொலைபேசி எண்ணை பயன்படுத்திக் கொள்ளலாம்
நடமாடும் மருத்துவ அலகுகள்: தொடர்பு கொள்ள இயலாத பகுதிகளில் உள்ளவர்களுக்கு உடனடி மருத்துவ வசதி வழங்க ஏதுவாக, பொது சுகாதார மையங்கள் வாயிலாக நடமாடும் மருத்துவ அலகுகள் பயன்படுத்தப்படும்.
குறிப்பாக நாடுமுழுவதும் உள்ள பெண்கள், குழந்தைகள் உள்ளிட்டோருக்கு சுகாதார சேவை சென்று சேர வேண்டும் என்பதே தேசிய சுகாதார இயக்கத்தின் இலக்காக உள்ளது.
மக்களவையில் இன்று எழுப்பப்பட்ட கேள்விக்கு மத்திய சுகாதாரம் மற்றும் குடும்ப நலத் துறை இணையமைச்சர் டாக்டர் பாரதி பிரவீன் பவார் அளித்துள்ள எழுத்துப்பூர்வமான பதிலில் இவ்வாறு தெரிவிக்கப்பட்டுள்ளது.
------
AP/ES/PK/RJ
(Visitor Counter : 292
விவசாயத்துறை அமைச்சகம்
தமிழகம் உள்பட பல்வேறு மாநிலங்களில் உணவு தானியங்களின் கொள்முதல் தொய்வின்றி நடைபெற்று வருகிறது
நடப்பு கரீப் பருவ சந்தைக் காலத்தில் , கரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப்பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப்பிரதேசம், ஒடிசா, மகாராஷ்டிரா, மத்தியப்பிரதேசம், பிகார் மற்றும் கேரளாவில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு டிசம்பர் 16 வரை 398.64 இலட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 324.40 இலட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டை விட இந்தாண்டு நெல் கொள்முதல் 22.88 சதவீதம் அதிகம். இந்த ஆண்டில் இது வரையிலான மொத்தக் கொள்முதலில், பஞ்சாப் மாநிலத்தில் மட்டும் 202.77 இலட்சம் மெட்ரிக் டன் கொள்முதல் செய்யப்பட்டுள்ளது.
நடப்பு கரீப் சந்தை காலத்தில் 45.92 இலட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருள்களுக்கு குறைந்தபட்ச ஆதரவு விலையாக ரூ.75263.52 கோடி பெற்றுள்ளனர்.
மேலும், மாநிலங்களின் வேண்டுகோள் படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப்பிரதேசம், ஒடிசா, ராஜஸ்தான் மற்றும் ஆந்திரப்பிரதேசத்திலிருந்து 48.11 இலட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப்பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 இலட்சம் மெட்ரிக் டன் கொப்பரைத் தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1681483
பாதுகாப்பு அமைச்சகம்
ஆயுதத் தொழிற்சாலை வாரியத்தை நிறுவனமாக மாற்றுவது குறித்து ஆயுதத் தொழிற்சாலை வாரிய சங்கங்களுடன் பேச்சுவார்த்தையை தொடங்கியது பாதுகாப்புத் துறை அமைச்சகம்
ஆயுதத் தொழிற்சாலை வாரியத்தை தொழில் நிறுவனமாக மாற்றுவதற்கு எழுந்துள்ள எதிர்ப்பைப் போக்கும் வகையில், தொழிலாளர்கள் கூட்டமைப்புகள்/ சங்கங்களுடன் பாதுகாப்பு அமைச்சகத்தின் கீழ் உள்ள பாதுகாப்புத் தளவாட உற்பத்தித் துறையின் உயர்மட்ட அதிகாரிகள் குழு இன்று பேச்சுவார்த்தையைத் தொடங்கியுள்ளது.
கூடுதல் செயலாளர்  திரு.வி.எல்.கந்த ராவ் தலைமையிலான இந்தக் குழுவில், பாதுகாப்பு அமைச்சக மூத்த அதிகாரிகள் மற்றும் ராணுவ அதிகாரிகள் இடம் பெற்றுள்ளனர். இந்தக் குழுவினர், அங்கீகரிக்கப்பட்ட பாதுகாப்புச் சங்கங்களின் கூட்டமைப்பு , அரசிதழில் பதிவு பெற்ற இந்திய ஆயுத தொழிற்சாலைகள் அதிகாரிகள் சங்கம் , அரசிதழில் பதிவு பெற்ற தேசியப் பாதுகாப்பு ‘பி’ பிரிவு அதிகாரிகள் சங்கம்  ஆகிய மூன்று சங்கங்களுடன் காணொளிக் காட்சி மூலம் ஆலோசனைகளை நடத்தினர். தொழில் நிறுவனமாக மாற்றும் முடிவை அனைத்து தரப்பினரையும் உள்ளடக்கி செயல்படுத்த அரசு விரும்புவதாக எடுத்துரைக்கப்பட்டது. ஆயுதத் தொழிற்சாலை வாரியத்தை 100 சதவீதம் அரசே நடத்தும் ஒன்று அல்லது அதற்கு மேற்பட்ட தொழில் நிறுவனமாக மாற்றுவதால், தொழிலாளர்களின் கூலி, சம்பளம், ஓய்வூதியப் பலன்கள், சுகாதார வசதிகள் மற்றும் பிற சேவை நலனை/பலன்களைப் பாதுகாக்க மேற்கொள்ள வேண்டிய நடவடிக்கைகள் குறித்து சங்கங்களின் உறுப்பினர்களிடம் ஆலோசனை பெறப்பட்டது.
புதிய தொழில் நிறுவனம்/நிறுவனங்களுக்கு அரசிடமிருந்து எதிர்காலத்தில் தேவைப்படும் ஆர்டர்கள் மற்றும் நிதி உதவி குறித்தும் ஆலோசனைகள் கேட்கப்பட்டது.
இந்த ஆலோசனை சுமூகமான முறையில் நடைபெற்றது. ஆயுதத் தொழிற்சாலை வாரியத்தைச் சேர்ந்த அனைத்து ஊழியர் கூட்டமைப்புகள்/சங்கங்களை ஒருங்கிணைத்து மேலும் ஆலோசனைகளை நடத்தவேண்டும் என்ற கோரிக்கையை உயர்மட்ட அதிகாரிகள் குழு பரிசீலித்தது. கூட்டமைப்புகள்/சங்கங்களுடனான ஆலோசனை தொடர்ந்து நடைபெறும் என்று உறுதியளிக்கப்பட்டது.
மே 16, 2020-இல் மத்திய அரசு வெளியிட்ட சுயசார்பு பாரதம் திட்டத்தின் ஒரு அங்கமாக, ஆயுதத் தொழிற்சாலை வாரியத்தை தொழில் நிறுவனமாக மாற்றுவதன் மூலம், ஆயுத விநியோகத்தில் அதன் தன்னாட்சி, நம்பகத்தன்மை மற்றும் திறன் மேம்படும் என்று தெரிவிக்கப்பட்டுள்ளது.
(Visitor Counter : 189
பிரதமர் அலுவலகம்
பாரிஸ் டயமண்ட் லீக்கில் வெண்கலப் பதக்கம் வென்ற நீளம் தாண்டுதல் வீரர் ஸ்ரீசங்கர் முரளிக்கு பிரதமர் வாழ்த்து
பாரிஸ் டயமண்ட் லீக் போட்டியில் வெண்கலப் பதக்கம் வென்ற நீளம் தாண்டுதல் வீரர் ஸ்ரீசங்கர் முரளிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமரின் ட்வீட் வருமாறு;
“பாரிஸ் டயமண்ட் லீக்கில் ஸ்ரீசங்கர் முரளி சிறப்பான ஆட்டத்துடன் வரலாற்றை எழுதியுள்ளார்! அவரது அற்புதமான தாண்டுதல் அவருக்கு மதிப்புமிக்க வெண்கலப் பதக்கத்தைப் பெற்றுத் தந்தது, டயமண்ட் லீக்கில் நீளம் தாண்டுதலில் இந்தியாவுக்கு முதல் பதக்கம் கிடைத்தது. அவருக்கு வாழ்த்துக்கள். மேலும், அவரது வருங்கால முயற்சிகளுக்கு வாழ்த்துகள்.
உள்துறை அமைச்சகம்
மத்திய உள்துறை அமைச்சர் திரு அமித் ஷா 100 மட்பாண்டம் தயாரிக்கும் மின்சார சக்கரங்களை காதி மற்றும் கிராமத் தொழில் ஆணையத்தின் மட்பாண்டர்களுக்கு அதிகாரமளித்தல் திட்டத்தின் கீழ் விநியோகித்தார்.
மட்பாண்டம் தயாரிக்கும் விளிம்பு நிலை சமூகத்தை “சுயசார்பு” உடையதாக மாற்றுவதற்கான முயற்சியை மையமாகக் கொண்டு, மத்திய உள்துறை அமைச்சர் திரு அமித் ஷா 100 பயிற்சி பெற்ற 100 கைவினைஞர்களுக்கு 100 மட்பாண்டம் தயாரிக்கும் மின்சாரச் சக்கரங்களை காதி மற்றும் கிராமத் தொழில் ஆணையத்தின்  மட்பாண்டர்களுக்கு அதிகாரமளித்தல் திட்டத்தின் கீழ் விநியோகித்தார். திரு அமித் ஷா தனது நாடாளுமன்றத் தொகுதியில்  மட்பாண்டம் தயாரிக்கும் மின்சாரச் சக்கரங்களை புதுதில்லியில் இருந்து காணொளிக் காட்சி மூலம் விநியோகித்தார்.
மட்பாண்டர்களுக்கு அதிகாரமளித்தல் திட்டத்தைப்  பாராட்டிய உள்துறை அமைச்சர், இந்த முயற்சி, மட்பாண்டம் தயாரிக்கும் விளிம்பு நிலை சமூகத்தை வலுப்படுத்துவதில் நீண்ட தூரம் செல்லுவதுடன் உற்பத்தித்திறனை மேம்படுத்த தொழில்நுட்பத்தை இணைத்து, பாரம்பரிய மட்பாண்டக் கலைகளைப் புதுப்பிக்கும். மட்பாண்டத் தயாரிப்பில் KVIC பயிற்சி பெற்ற ஐந்து மட்பாண்டம் தயாரிப்பவர்களுடன் அவர் உரையாடியதுடன் அவர்களின் எதிர்கால முயற்சிகளுக்கு மட்பாண்டம் தயாரிக்கும் மின்சார சக்கரங்கள் மற்றும் பிற உபகரணங்களையும் வழங்கினார்.
"நமது மட்பாண்டம் தயாரிப்பவர்களின் வாழ்க்கையில் ஏற்பட்ட மாற்றத்தைக் கண்டு நான் மகிழ்ச்சியடைகிறேன். மத்தியில் உள்ள மோடி அரசு எப்போதும் விளிம்பு நிலை சமூகத்தின் சிறந்த வாழ்வாதாரத்திற்காக அக்கறை கொண்டுள்ளது. மின்சார சக்கர விநியோகம் என்பது குஜராத் மக்களுக்கு நமது பிரதமர் அளித்த பரிசு. இது அவர்களின் வாழ்க்கையை எளிதாக்குவதுடன் அவர்களின் உற்பத்தி திறனை அதிகரிக்கும் ”என்று திரு. அமித் ஷா கூறினார்.
"நாட்டின் பாரம்பரிய கலையை வலுப்படுத்துவது பிரதமர் திரு நரேந்திர மோடி ஜியின் கனவு, சுயசார்பு இந்தியாவை உருவாக்க அனைவரும் தங்கள் திறமையை பங்களிக்க வேண்டும். இந்த முடிவுக்கு மோடி அரசு ஏற்கனவே முன்மாதிரியான முயற்சிகளை மேற்கொண்டுள்ளது. அவர் மேலும், KVICஇன் மட்பாண்டர்களுக்கு அதிகாரமளித்தல் திட்டம் இந்த திசையில் ஒரு குறிப்பிடத்தக்க முன்னேற்றமாகும்,” என்று கூறினார்.